DA Den Europæiske Unions Tidende L 175/31

AFGØRELSE NR. 1/2007 TRUFFET AF AVS-EF-MINISTERRÅDET

den 25. maj 2007

om omfordeling af en del af reserven under 9. Europæiske Udviklingsfonds (EUF) ramme for langsigtet udvikling til tildelingen til samarbejde mellem AVS-staterne indbyrdes under 9. EUF’s ramme til regionalt samarbejde og regional integration

(2007/460/EF)

AVS-EF-MINISTERRÅDET HAR —

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (1), som revideret ved aftalen (2) om ændring af nævnte AVS-EF-partnerskabsaftale undertegnet i Luxembourg den 25. juni 2005, særlig stk. 8 i bilag I hertil, og

ud fra følgende betragtninger:

(1) Efter den afsluttende undersøgelse af 9. Europæiske Udviklingsfond (EUF) i overensstemmelse med artikel 5 og 11 i bilag IV til AVS-EF-partnerskabsaftalen bør ressourceallokeringerne revideres i lyset af de aktuelle behov og resultater.

(2) De midler, der er forbeholdt finansiering af støtte til regionalt samarbejde og regional integration, og de forventede frigjorte beløb, der overføres til denne reserve inden udgangen af 2007, er utilstrækkelige til at dække nye behov for at forbedre nyttevirkningen af aktiviteter, som AVS-staterne iværksætter indbyrdes.

(3) Der bør afsættes ekstra midler til oprettelse af en AVS-intern finansieringsordning for FLEX for hvert af årene 2006 og 2007 (henholdsvis anvendelsesårene 2005 og 2006) for dermed at sikre en minimumsstøtte til lande, som berøres af de negative virkninger af ustabilitet i eksportindtægterne, uanset størrelsen af saldoen for de nationale B rammer, hvorover der ikke er disponeret.

(4) Saldiene for de nationale B-rammer, hvorover der endnu ikke er disponeret, vil eventuelt ikke kunne dække de forventede behov og bør overføres til den AVS-interne reserve på tidspunktet for vedtagelsen af denne afgørelse til at oprette fem regionsbestemte B-rammer til finansiering af fremtidig humanitær bistand og katastrofebistand i hver af disse regioner på basis af regional solidaritet, og en AVS-intern reserve til katastrofebistand i henhold til artikel 72, stk. 3, litra a) og b), i AVS-EF-partnerskabsaftalen under ekstraordinære omstændigheder, hvor en sådan bistand ikke kan finansieres over Fællesskabets budget.

(5) Den regionsbestemte B-ramme for det østlige og sydlige Afrika og Det Indiske Ocean er et nettobeløb efter fradrag af 20 mio. EUR til at udligne ad hoc-stigningen i B rammen for Sudan, der er finansieret via reserven for langsigtet udvikling; der oprettes ingen regionsbestemt B-ramme for Stillehavet, da saldoen for B-rammerne allerede i vid udstrækning er blevet anvendt til et regionalt program for katastrofeafbødning.

(6) Der bør afsættes ekstra ressourcer til at genopfylde fredsfaciliteten for Afrika vedrørende 2007.

(7) Der bør afsættes ekstra ressourcer til at finansiere en del af AVS-sekretariatets driftsudgifter i 2008 som en overgangsforanstaltning indtil 10. EUF’s ikrafttræden.

(8) Der bør afsættes ekstra ressourcer til at styrke den AVS-interne facilitet for teknisk samarbejde, som i første række anvendes til teknisk bistand og særlig til projektudarbejdelse.

(9) Der er søgt et ekstra bidrag til den globale fond mod hiv/aids, tuberkulose og malaria.

(10) På mødet i AVS-EF-Ministerrådet den 2. juni 2006 blev det fastslået, at der er behov for et supplerende bidrag til det caribiske viden- og læringsnetværk med henblik på kapacitetsopbygning og institutionel støtte.

(11) Der bør oprettes en mindre reserve til at imødegå uventede AVS-interne behov i perioden indtil den 31. december 2007, herunder eventuelle behov for genopbygning efter naturkatastrofer i Stillehavsområdet, hvorover der kan disponeres inden udgangen af 2007, og som ikke kan dækkes af en regionaliseret B-ramme for uforudsete behov, og til at imødegå eventuelle supplerende midlertidige behov i 2008.

(12) Der kan efter den 31. december 2007 ikke længere disponeres over midler under 9. EUF, inkl. forventede frigjorte beløb, og der bør findes en mekanisme til at disponere over de disponible saldi inden denne dato på en effektiv måde til at understøtte AVS-EF-partnerskabsaftalens overordnede mål —

TRUFFET FØLGENDE AFGØRELSE:

Artikel 1

Genopfyldning af den AVS-interne reserve under rammebevillingen for regionalt samarbejde og regional integration

1. Alle midler, der pr. 31. marts 2007 er til rådighed i reserven for langsigtet udvikling, og som er justeret med de sidste afgørelser, som endnu ikke er indarbejdet i regnskaberne på det tidspunkt, med undtagelse af midlerne til støtte af budgetterne for 2008 for Centret for Virksomhedsudvikling (CVU) og Det Tekniske Center for Samarbejde på Landbrugsområdet og i Landdistrikterne (TCL) (32 mio. EUR), midlerne til »højrisikoprogrammer« i lande med et underskrevet landestrategidokument (72,4 mio. EUR pr. 1.3.2007), midlerne til politiske prioriteter i lande uden et underskrevet landestrategidokument (30,2 mio. EUR pr. 1.3.2007) og midlerne til det særlige bistandsprogram for Somalia (36,1 mio. EUR), overføres til den AVS-interne reserve under rammebevillingen for regionalt samarbejde og regional integration.

2. Alle midler, der er afsat i reserven til støtte af CVU’s og TCL’s budgetter for 2008, til finansiering af »højrisikoprogrammer« i lande med et underskrevet landestrategidokument og til finansiering af politiske prioriteter i lande uden et underskrevet landestrategidokument, jf. stk. 1, hvorover der ikke er disponeret pr. 31. oktober 2007, overføres til den AVS-interne reserve under rammebevillingen for regionalt samarbejde og regional integration.

3. Alle frigjorte beløb fra 9. EUF og tidligere EUF, som registreres i Kommissionens regnskabssystem mellem den 1. april og den 31. december 2007, og som tilføres reserven for langsigtet udvikling, overføres til den AVS-interne reserve under rammebevillingen for regionalt samarbejde og regional integration.

4. Alle resterende midler under de nationale vejledende programmer, som bliver disponible under reserven for langsigtet udvikling mellem den 1. august og den 31. december 2007, overføres til den AVS-interne reserve under rammebevillingen for regionalt samarbejde og regional integration.

Artikel 2

Allokering af de AVS-interne midler

1. Midlerne i den AVS-interne reserve anvendes til følgende formål:

a) etablering af: i) en AVS-intern reserve, der er åben for alle AVS-stater, til katastrofebistand, jf. artikel 72, stk. 3, litra a) og b), i AVS-EF-partnerskabsaftalen under ekstraordinære omstændigheder, hvor en sådan bistand ikke kan finansieres over Fællesskabets budget; denne rammebevilling udgør 26 741 326 EUR, som tilvejebringes med 15 % af beløbene af de resterende saldi, hvorover der ikke er disponeret, i B-rammerne for landene i de regioner, der er omhandlet i nr. ii), på tidspunktet for ikrafttrædelsen af de afsluttende omfordelingsafgørelser ii) fem regionsbestemte B-rammer til et beløb på 17 511 615 EUR til det sydlige Afrika, 48 920 391 EUR til det østlige og sydlige Afrika og Det Indiske Ocean, 31 945 340 EUR til Vestafrika, 16 139 355 EUR til Centralafrika og 35 422 478 EUR til Vestindien, baseret på 85 % af beløbene af de resterende saldi, hvorover der ikke er disponeret, i B-rammerne for landene i disse regioner på tidspunktet for ikrafttrædelsen af de afsluttende omfordelingsafgørelser de regionsbestemte B-rammer skal bidrage til at finansiere internationalt godkendte gældslettelsesinitiativer, jf. artikel 3, stk. 2, litra b), i bilag IV til AVS-EF-partnerskabsaftalen, og til humanitær bistand og katastrofebistand, jf. artikel 72 og 73 i AVS-EF-partnerskabsaftalen, på basis af regional solidaritet under ekstraordinære omstændigheder, hvor en sådan bistand ikke kan finansieres over Fællesskabets budget

b) indførelse af et AVS-internt FLEX-program på 50 mio. EUR for 2006 (anvendelsesår 2005) til at sikre en minimumsstøtte til lande, som berøres af de negative virkninger af ustabilitet i eksportindtægterne, uanset størrelsen af saldoen for de nationale B-rammer, hvorover der ikke er disponeret, inden ikrafttrædelsen af de afsluttende omfordelingsafgørelser

c) genopfyldning af fredsfaciliteten for Afrika med et beløb på indtil 100 mio. EUR som et yderligere EUF-bidrag til dække den finansielle manko indtil ikrafttrædelsen af 10. EUF, med henblik på diverse fredsbevarende foranstaltninger, uddannelse og kapacitetsopbygningsinitiativer, idet 45 mio. EUR hentes fra de disponible AVS-interne midler før den i artikel 1 nævnte genopfyldning, og 35 mio. EUR efter genopfyldningen, og et supplerende beløb på 20 mio. EUR ud over de indledende skøn, der kan finansieres med midler fra de i litra h) og i) omhandlede reserver, hvorover der ikke er disponeret, eller med frigjorte beløb, der er overført til den AVS-interne reserve i henhold til artikel 1, stk. 3 og 4

d) supplering af den institutionelle støtte til AVS-sekretariatet som en overgangsforanstaltning indtil 10. EUF’s ikrafttræden med et beløb på 5,5 mio. EUR som bidrag til AVS-sekretariatets driftsudgifter i 2008

e) tilførsel af et beløb på 2,5 mio. EUR til den AVS-interne facilitet for teknisk samarbejde

f) tilvejebringelse af 4 mio. EUR som en hasteoverførsel af programmet for udryddelse af kvægpest i Afrika (PACE)

g) et supplerende bidrag på 5 mio. EUR til trustfonden for det caribiske viden- og læringsnetværk (CKLN) med henblik på kapacitetsopbygning og institutionel støtte

h) oprettelse af en regional reserve på 10 mio. EUR til at supplere det regionale vejledende program for det sydlige Afrika for det tilfælde, at programmet for udbedring af vejen Milange–Mocuba (Mozambique) kan vurderes og behandles i forvaltningsproceduren i EUF-udvalget inden den 1. august 2007; hvis dette ikke sker, overføres reserven til den AVS-interne reserve

i) oprettelse af en AVS-intern reserve på 15 mio. EUR til dækning af nye og uforudsete behov, som ikke kan finansieres via de regionsbestemte B-rammer, herunder til programmer for genopbygning efter naturkatastrofer i Stillehavsområdet og eventuelle supplerende prioriterede midlertidige behov i 2008

j) oprettelse af et AVS-internt FLEX-program på indledningsvis 35 mio. EUR for 2007 (anvendelsesår 2006) til at sikre en minimumsstøtte til lande, som berøres af de negative virkninger af ustabilitet i eksportindtægterne, efter regionaliseringen af B-rammerne for humanitær bistand og katastrofebistand, jf. stk. 1, litra a); dette program kan suppleres med indtil 15 mio. EUR med de midler, hvorover der ikke er disponeret, i de i litra h) og i) nævnte reserver, eller med frigjorte beløb, der er overført til den AVS-interne reserve i henhold til artikel 1, stk. 3 og 4, ud over de indledende skøn, og behovet for at supplere bidraget til fredsfaciliteten for Afrika med 20 mio. EUR, jf. litra c)

k) supplering af støtten til den globale fond mod hiv/aids, tuberkulose og malaria med et beløb på 38 mio. EUR.

2. Skulle de beløb, som tilføres den AVS-interne reserve, være utilstrækkelige til at dække alle identificerede behov, indskrænkes det i stk. 1, litra j), nævnte program tilsvarende. Hvis de manglende midler er større end det i litra j) nævnte beløb, reduceres den i stk. 1, litra i), nævnte reserve tilsvarende. En yderligere mangel på midler medfører en nedsættelse af de i stk. 1, litra c), nævnte beløb.

3. Skulle de beløb, som tilføres den AVS-interne reserve, være større end de indledende skøn, eller skulle de i stk. 1, litra c), d), e), g) og/eller i), øremærkede midler forblive underudnyttet, anvendes de ekstra midler, som bliver til rådighed over loftet for det program, som er nævnt i stk. 1, litra c) og j), til at opfylde CKLN-trustfonden med et beløb på 5 mio. EUR, hvis det er muligt, og derefter, hvis der stadig er midler til rådighed, til at supplere EU-AVS-trustfonden for infrastrukturer som et forskud på de under 10. EUF planlagte tildelinger.

Artikel 3

Anmodning om støtte

AVS-EF-Ministerrådet opfordrer i overensstemmelse med artikel 13, stk. 2, i bilag IV til AVS-EF-partnerskabsaftalen Kommissionen til at finansiere de i artikel 2 omhandlede foranstaltninger.

Artikel 4

Ikrafttræden

Denne afgørelse træder i kraft på dagen for dens vedtagelse.

Udfærdiget i Bruxelles, den 25. maj 2007. For AVS-EF-Ministerrådet Mohlabi K. TSEKOA Formand

(1) EFT L 317 af 15.12.2000, s. 3.

(2) EUT L 209 af 11.8.2005, s. 27. Aftalen er midlertidigt anvendt jf. afgørelse nr. 5/2005 (EUT L 287 af 28.10.2005, s. 1).